על-פי ממצאי המחקרים, כ-90% מכלל המעשנים החלו לעשן לפני שהגיעו לגיל 18. למרות שהמעשנים הצעירים יודעים שהסיגריות מזיקות לבריאות, הם מאמינים בגישה של: “לי זה לא יקרה”, ומשום כך מתעלמים מהסכנות הכרוכות בעישון. הסיבות השכיחות להתחלת עישון בקרב בני-הנוער, כפי שמראים המחקרים השונים, הן: בני-הנוער מקבלים מסרים מהפרסומת הקושרים את העישון למעמד חברתי מועדף, כביכול, של המעשן. הפרסומות מעבירות את המסר שהמעשנים הם יותר מקובלים בחברה, מצליחים בעסקים ועם בני/בנות המין השני במידה רבה יותר. ואם מופיעים במודעה אמנים מפורסמים ונערצים, הדבר מעורר את בני-הנוער לחקות אותם. חברות הטבק משתמשות בלוגו של הסיגריות על מוצרי אופנה, בפעילויות ספורט ובמופעי רוק, ובדרך זו מקשרות בין הסיגריות לבין אירועים חיוביים מבחינת הדימוי שלהם בעיני בני-הנוער. הורים, בני משפחה וחברים מעשנים משפיעים על הרצון להתנסות בעישון. נוסף על כך, העישון נתפס כחלק מהמרד של גיל ההתבגרות.